**Jesensko sajenje čebule in česna**

**ČEBULA**

Za jesensko sajenje čebule se odločimo, če bi radi že zgodaj imeli mlado čebulo za sprotno uporabo; če pa je naš namen pridelava za ozimnico pa to ni smiselno. Za sajenje uporabimo čebulček s premerom 1,5-2,5 cm, pri tem pa moramo vedeti, da večja debelina ne pomeni večjega pridelka – večje čebule (kot se zgodi na primer pri česnu). Sadimo tako, da naredimo plitve brazde, vanje položimo čebulček, brazde zasujemo in potlačimo. Pri sajenju že mislimo naprej, kako bomo naredili tunele za prekrivanje čebule pred čebulno muho – pazimo torej na širino gredic. Grede s čebulo čez zimo pokrijemo.

DOBRI SOSEDI čebule so: korenček pomaga pri čebulni muhi, radič, jagode, krompir, solata, peteršilj, paradižnik, kumare, bučke, kolerabice, rdeča pesa, koper, kamilice, janež.

SLABI SOSEDI so: vse stročnice (fižol, grah, bob, čičerka, leča) in kapusnice (zelje, ohrovt, cvetača, črna redkev, drobnjak).

Znane sorte čebule so:

**Ptujska rdeča -** najbolj znana slovenska avtohtona sorta. Sorta ima geografsko zaščito pod imenom »Ptujski lük«. Dobro prenaša sušo. Čebula je ploščato okrogla, luskolisti so rjavi, rahlo rožnati, meso pa belo z rdečkastim nadihom. Pri kuhanju hitro razpade. Dobra za skladiščenje.

**Čebula Belokranjka -** je zelo priljubljena čebula v Beli krajini, po kateri je tudi dobila ime. Je značilne podolgovate oblike. Njena velika prednost je hitro in enostavno čiščenje ter odlično skladiščenje. Je srednje pozna sorta, luskolisti so svetlo rjave barve (podobno kot holandska rumena), meso je belo, ostrega okusa.

**Čebula Majski srebrnjak -** sorta, ki jo pri nas najpogosteje sadimo v oktobru in pobiramo maja.  Majski srebrnjak naredi lepo belo čebulo, ki da večji pridelek. Najbolje uspeva na Primorskem. Naj raste v družbi z radičem, zimsko solato in motovilcem.

**Čebula Tera –** od ptujske čebulo jo loči samo temno rdeča barva luskolistov in temnejša rdeča barva mesa. Oblika čebule je ploščato okrogla. Odporna je na sušo. Odlično se skladišči. Okus je izredno aromatičen in močen.

**ČESEN**

Česen sadimo kasneje kot čebulo, je rastlina kratkodnevnica in za razvoj strokov potrebuje nizke temperature. Ne sadimo ga prezgodaj, ker ni cilj, da rastlinica požene nad zemljo; namen je, da si česen okrepi koreninski sistem in šele spomladi požene steblo. Pri sajenju so lahko temperature že zimske, samo zemlja ne sme biti zmrznjena.

Jesenske sorte česna sadimo od druge polovice oktobra naprej; letos bodimo pozorni, ker je pretoplo. Če rastlina že jeseni požene velike liste, lahko pomrznejo ali jih polomi sneg.

Za sajenje česen izberemo sončne gredice, ki dve leti niso bile pognojene s hlevskim gnojem, najbolje uspeva za jagodami, kumarami, paradižnikom in korenčkom; pazimo, da ne sadimo za stročnicami in kapusnicami. Jeseni sadimo globlje kot spomladi, kakšnih 7 cm v globino, vrste naj bodo narazen 30 cm

Jeseni sadimo česen v globino okrog 7 cm, globlje kot spomladi; vrste 30 cm narazen, med stroki 10-15 cm razdalje, polagamo v brazde s koničastim delom navzgor; razdalje so pomembne zaradi okopavanja, ki je prvo spomladansko opravilo, da ne poškodujemo glavic in korenin.

Pomembno je, da glavice razdelimo / razstročkamo tik pred sajenjem in da strokov ne poškodujemo; poškodbe povzročijo, da prehitro zrastejo listi, še preden se v zemlji okrepijo korenine. Pri nakupu pazimo, da glavice semenskega česna niso plesnive in da niso vzkaljene.

DOBRI SOSEDI česna so: korenček, kumare, paradižnik, rdeča pesa, redkvica, solata.

SLABI SOSEDI so: stročnice, brokoli, jajčevec, kolerabica, ohrovt, por, šparglji.

Znani sorti česna sta:

**Ptujski jesenski** je česen, ki naredi večje glave z manj številnimi stroki, belim mesom in belimi luskolisti. Je za sprotno uporabo. Skladišči se krajši čas, nekje do novega leta. Ima srednje močan okus in ne greni.

**Česen haloški** je zelo aromatičen in odličen za skladiščenje do pomladi. Primeren je za kuhanje in svežo uporabo.

**Marjana Kajzer Nagode**

mentorica na Učnem vrtu MOL

vrt@isaznanje.si